((Imewakaribia watu hisabu yao, nao wamo katika mghafala wanapuuza))    ((Hayawafikilii mawaidha mapya kutoka kwa Mola wao Mlezi ila huyasikiliza na huku wanafanya mchezo)) [Al-Anbiyaa: 1-2]  Hili ni onyo kutoka kwa Allaah سبحانه وتعالى kwa watu kuhusu kukaribia kwa Qiyaamah lakini watu wameghafilika nacho, kwa maana kwamba hawajitahidi kuifanyia kazi au hawajitayarishi nacho.  An-Nasaaiy amehadithia kwamba Abu Sa'iyd amesikia kutoka kwa Mtume صلى الله عليه وآله وسلم kuhusu,     Mtu mmoja alimuuliza Mtume صلى الله عليه وآله وسلم kwa sauti kubwa alipokuwa naye katika msafara  " يا محمد" و فقال له النبي صلى الله عليه وسلم نحوا من صوته ((هاؤم)). فقال: " متى الساعة؟" فقال له رسول الله صلى الله عليه وسلم: ((ويحك, إنها كائنة، فما أعددت لها؟)) فقال: "حُب الله ورسوله" . فقال: ((أنت مع من أحببت))  "Ewe Muhammad", Mtume صلى الله عليه وآله وسلم akamjibu naye kwa sauti: ((Niko hapa)). Yule Mtu akasema: "Lini Saa (Qiyaamah) itafika"? Mtume صلى الله عليه وآله وسلم akasema: ((Ole kwako, itafika tu. Je, umefanya nini kujitayarisha nacho?)) Akasema: "Mapenzi ya Allaah na Mtume Wake".Akasema Mtume صلى الله عليه وآله وسلم ((Wewe utakuwa pamoja na wale unaowapenda)) [Fath-AlBaari 10:573, Muslim 4:2033]        Wasioamini hukiulizia kwa kejeli na kuhimiza kifike. Ama walioamini wao wanakhofu nacho kwani wanajua kwamba ni haki na kwamba kitatokea tu bila shaka:    ((Na nini kitakacho kujulisha ya kwamba pengine Saa ya Kiyama ipo karibu?))  ((Wasioamini huihimiza hiyo Saa ifike upesi; lakini wanaoamini wanaiogopa, na wanajua kwamba hakika hiyo ni kweli. Ama kwa hakika hao wanaobishana katika khabari za hiyo Saa wamo katika upotofu wa mbali kabisa)) [Ash-Shuura:17-18]          ((Wala halikuwa jambo la Saa (ya Qiyaamah) ila kama kupepesa kwa jicho, au karibu zaidi ya hivyo. Hakika Mwenyezi Mungu ni Muweza wa kila kitu)) [An-Nahl:77]  Hivyo inatupasa Waislamu tujitayarishe nacho Qiyaamah kwa kutenda mema mengi na kujiepusha na maovu ili Atulipe Pepo Allaah سبحانه وتعالى , maana Pepo haipati mtu kwa wepesi ila kwa kuifanyia kazi kama Anavyosema:   ((Na ambao wameamini na wakatenda mema, bila ya shaka Tutawaweka katika maghorofa ya Peponi yenye kupitiwa chini yake mito, wakidumu humo. Ni neema iliyoje huo ujira wa watendao)) [Al-'Ankabuut:58]